हाँ, दिक्कत में है तो वह दूसरा आदमी जो ठीक उसकी बगल में खड़ा है। सुबह चाय में शक्कर को लेकर पत्नी से लड़-भिड़ कर आया है। पत्नी ने भी दो-चार बात सुना दिया तो तैश में आ गया। एक झापड़ मारने के बाद पत्नी ने जो रोना-धोना मचाया कि यह बाकी की चाय छोड़ कर आ गया। उसे अफ़सोस है कि छोटी सी बात पर थप्पड़ लगा दिया। अब सारा दिन मूड़ खराब रहेगा। लेकिन खराब भी क्यों रहेगा। अभी जाकर ऑफिस में जुट जायेगा। जहाँ दो चार लोगों से इधर-उधर बात हुई तो ध्यान बंट जायेगा। दिक्कत पत्नी को होगी। वह सारा दिन घर में घुटी-घुटी रहेगी। कुछ भी हो, कंट्रोल करना चाहिये था। वैसे आज हो सके तो जाकर मना लेगा। मनाना भी क्या। वह तो पहले से मनी रहेगी। बहुत होगा तो मुंह फुलाये रहेगी। थोड़ा सा बोला-चाली हुई नहीं कि खुद ही बोल पड़ेगी। सुन लिया जायगा। हाँ, उसकी नाईटी का कुछ करना पड़ेगा। काफी घिस गया है। दूसरी और भी है लेकिन उसको यही पसंद है तो क्या किया जाय। एक अच्छी वाली लेनी है अबकी। साथ में जाकर खरीदा जाय तो अच्छा रहे।